90. schôdza NR SR - 7.deň - B. popoludní
Dátum: 2023-05-11
Poslanec: Šofranko, Mária (OĽANO)
Druh vystúpenia: Vystúpenie v rozprave

92. Ďakujem pekne. Vážený pán podpredseda, vážené kolegyne, kolegovia, keďže ste tu v presile, tak moja rozprava bude veľmi diplomatická. Ak dovolíte, ja vám prečítam z knihy, ktorú napísali slovenskí odborníci, ktorí sa venujú telesnej výchove a športu. „Na úvod si musíme položiť otázky, aká by mala byť škola v súčasnosti a aké miesto v nej by mala mať telesná a športová výchova a ako ju inovovať, aby bola dostatočne príťažlivá a plnila tie funkcie, ktoré od nej škola v budúcnosti bude očakávať.“ Jožo Pročko, nespi. „Aká by mala byť škola v súčasnosti? Mala by to byť škola aktívna, ako by si to želali učitelia? Informatizovaná, ako by si to želali žiaci a počítačový priemysel? Mala by to byť škola so silným výchovným zameraním, ako by si to želali najmä rodičia, ktorí sú čoraz menej schopní sami vychovávať svoje deti? Alebo by to mala byť radšej škola autoritatívna, ktorej by dali prednosť mnohí vyučujúci, ak sa prejavy revolty a častého násilia dnešných mladých ľudí nezmenia? Indície zo školskej praxe a pedagogické teórie naznačujú, že súčasná škola by mala byť školou zmyslov, citov a rozumu, zameranou na komplexný rozvoj osobnosti človeka. Mala by to byť škola, v ktorej je snaha vyučovať a učiť so zapojením všetkých zmyslov, a to nielen základných zmyslov, ako zrak, slucha, čuch, chuť a hmat, ale aj zmyslu rovnováhy, zmyslu pohybu, zmyslu slov, zmyslu myslenia a zmyslu života. V tomto význame by sa zmyslovosť a citovosť mali stať komplexným výchovným prostriedkom. Vyučovanie, výchova a príprava by nemali byť zamerané len na rozum, ale na celkový rozvoj človeka. Vyučovanie a učenie by nemalo byť iba informatívno-kognitívne a reproduktívne, ale rovnako intuitívne, inšpiratívne a predstavové, nie iba receptívne, ale aj tvorivé a nie iba statické, ale aj dynamické. Mala by to byť škola zmenená, škola pre radostný, spokojný a kvalitný život, škola, ktorá by mala ukazovať žiakovi cestu, ako si vyberať medzi množstvom poznatkov a informácií, ako ich vzájomne prepojiť, zmyslovo pochopiť a zapamätať a taktiež kde poznatky získať a ako ich prakticky využiť v živote. Dnešná škola by sa mala orientovať na centrálne problémy a témy interdisciplinárneho charakteru a medzi nimi by mali byť aj témy: zdravie, práca, voľný, čas, životné prostredie, šport a pohybová aktivita. Škola by mala byť výchovnou inštitúciou zameranou na komplexný rozvoj človeka, v ktorej uniformitu nahradí rôznorodosť a pluralita, pasivitu žiaka jeho aktivita, samostatnosť a tvorivosť, orientáciu na priemerného žiaka nahradí diferencovaný a individuálny prístup k žiakom a intelektuálne zameranie nahradí proporcionalita rozvoja kognitívnej, afektívnej a psychomotorickej stránky osobnosti žiaka. Približuje sa súčasná škola tejto vízii, alebo je táto vízia vzdialená od reality? To sa chcem opýtať hlavného predkladateľa a spolupredkladateľov. Približuje sa súčasná škola tejto vízii? Alebo je táto vízia vzdialená od reality? Pri hľadaní odpovede si skúsme najskôr charakterizovať, akými zmenami prešla v poslednom období škola na Slovensku a charakterizovať miesto, ktoré má v súčasnej škole telesná a športová výchova.“ Túto časť som si vybrala zámerne, aby sme pochopili, aké je vzdelávanie navzájom prepojené a dôležité. Ja si nemyslím, že stačí len navýšiť hodinu telesnej výchovy na základnej škole. Táto téma je dôležitá, ale musíme ju riešiť komplexne. Táto téma je nadčasová a zaslúži si našu pozornosť. Prepáčte, ale vy sa na to pozeráte len cez pohyb a cez šport. Ja sa na to pozerám ako pedagóg, ako učiteľ, ktorý 20 rokov učil túto telesnú výchovu. Ja sa na to pozerám cez vzdelanie a cez výchovu. A viem, čo budú musieť školy počas júla a augusta riešiť, aby zaviedli tretiu hodinu telesnej výchovy na základnej škole od 1. septembra 2023. Ja vás chcem všetkých veľmi pekne poprosiť, aby ste dnes zavolali známej riaditeľke, riaditeľovi a opýtali sa jej, čo všetko bude musieť cez prázdniny urobiť. Ja vás o to prosím, aby ste sa oboznámili s tým, aké množstvo práce ju čaká. Tí riaditelia, ktorí chceli zaviesť tretiu hodinu telesnej výchovy a mali na to podmienky, tí to už dávno urobili. Ale sú tu aj riaditelia základných škôl, ktorí buď nemajú priestor, buď nemajú personál, buď nemajú materiálne vybavenie, alebo nemajú na to čas. Sú aj takí riaditelia. A ja vás v mene týchto riaditeľov prosím a žiadam, aby ste odložili túto účinnosť minimálne o rok. Ja viem, že za to budem o chvíľu zhejtovaná a s tým aj rátam, ale prosím, aby ste mi dovolili vystúpiť. Som učiteľ, som pedagóg, učila som telesnú výchovu, prepáčte, viac rokov ako vy všetci dohromady. A viem, čo ten riaditeľ a tí učitelia budú musieť cez prázdniny robiť. A nehovorte mi, prosím, že nemám rada pohyb, že neznášam pohyb, pretože žena, ktorá bola druhá na majstrovstvách Československa v behu, musí zbožňovať pohyb. (Potlesk.) Takže ďakujem za vašu pozornosť. A ja dúfam, že sa správne všetci rozhodnete. Ja chcem, aby sme dali príležitosť tým, ktorí tú tretiu hodinu telesnej výchovy chcú mať. Ale chcem, aby sme dali aj príležitosť tým, ktorí jednoducho potrebujú čas. Potrebujú čas na to, aby tú tretiu hodinu podľa vášho priania zaviedli na základnú školu. Ďakujem.